Illum, il-Kummissjoni qalet li hi sodisfatta bil-ftehim politiku li ntlaħaq bejn il-Parlament Ewropew u l-Istati Membri tal-UE dwar il-Korp Ewropew ta' Solidarjetà l-ġdid (2021-2027). In-negozjati bi trilogu issa ġew konklużi, u jonqos biss l-approvazzjoni finali tat-testi ġuridiċi mill-Parlament Ewropew u mill-Kunsill. Il-Viċi President Margaritis Schinas, responsabbli għall-Promozzjoni tal-Istil ta' Ħajja Ewropew Tagħna, ikkummenta: “Il-Ftehim tal-lum dwar il-Korp Ewropew ta' Solidarjetà huwa messaġġ qawwi għaż-żgħażagħ tagħna, l-ispirtu tagħhom ta' solidarjetà, responsabbiltà u ċittadinanza. Iż-żgħażagħ Ewropej huma l-aħjar ambaxxaturi tal-Istil ta' Ħajja Ewropew tagħna, tal-valuri tagħna u tal-kisbiet tagħna; naħdmu bla heda għal dinja aktar ġeneruża .” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Ninsab sodisfatta bil-ftehim politiku dwar il-programm tal-Korp Ewropew ta' Solidarjetà l-ġdid. Issa se nkunu nistgħu noffru lil eluf ta' żgħażagħ l-opportunità li jgħinu lill-komunitajiet fil-bżonn, jesprimu solidarjetà u jikkontribwixxu għall-irkupru tas-soċjetajiet tagħna, filwaqt li jiksbu ħiliet siewja u javvanzaw l-iżvilupp personali tagħhom.” Il-Korp Ewropew ta' Solidarjetà joffri liż-żgħażagħ ta' bejn it-18 u t-30 sena (35 għall-fergħa tal-għajnuna umanitarja) l-opportunità li jesprimu s-solidarjetà tagħhom billi jieħdu sehem f'attivitajiet li jvarjaw minn għajnuna lil persuni żvantaġġati biex jikkontribwixxu f'azzjonijiet ta' saħħa u ta' ambjent, madwar l-UE u lil hinn minnha. S'issa, 275,000 żagħżugħ u żagħżugħa ngħaqdu mal-Korp Ewropew ta' Solidarjetà, u madwar 50,000 parteċipant bdew l-attivitajiet tagħhom. B'baġit iddedikat ta' EUR 1.009 biljun għall-2021-2027, il-programm il-ġdid se joffri opportunitajiet lil mill-inqas 270,000 żagħżugħ u żagħżugħa biex jgħinu jindirizzaw l-isfidi soċjetali u umanitarji permezz tal-volontarjat jew biex jistabbilixxu l-proġetti ta' solidarjetà tagħhom stess. L-ambizzjoni tal-programm mhijiex biss li jkun aktar inklużiv, iżda wkoll aktar diġitali u aktar ekoloġiku. Għall-ewwel darba, u billi jibni fuq il-programm preċedenti, il-"Voluntiera tal-Għajnuna tal-UE", il-programm se jippermetti wkoll liż-żgħażagħ jagħmlu volontarjat fil-qasam tal-għajnuna umanitarja lil hinn mill-fruntieri Ewropej. L-organizzazzjonijiet jistgħu jserrħu fuq l-appoġġ għall-bini tal-kapaċità u għall-esperti. Fost sensiela ta' miżuri ta' kwalità u appoġġ, il-Portal rinnovat tal-UE għaż-Żgħażagħ jospita taqsima ġdida ta' taħriġ online għaż-żgħażagħ irreġistrati għall-Korp Ewropew ta' Solidarjetà biex jesploraw il-motivazzjoni tagħhom, itejbu l-ħiliet u l-għarfien tagħhom u jħejju għall-parteċipazzjoni. Fl-10 ta' Novembru 2020, intlaħaq ftehim politiku bejn il-Parlament Ewropew, l-Istati Membri tal-UE fil-Kunsill kif ukoll il-Kummissjoni dwar il-baġit fit-tul tal-UE li jmiss kif ukoll dwar NextGenerationEU. Bħala l-pass li jmiss, l-adozzjoni ġuridika tal-pakkett tal-Qafas Finanzjarju Pluriennali (QFP), flimkien mar-rattifika tad-Deċiżjoni tar-Riżorsi Proprji saru urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hi strument temporanju maħsub biex jixpruna l-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. B'kollox ġew allokati EUR 1.8 triljun ħalli jgħinu lill-Ewropa terġa' tqum fuq saqajha wara l-COVID-19. Se tkun Ewropa aktar ekoloġika, aktar diġitali u aktar reżiljenti. *fi prezzijiet tal-2018 Il-Korp Ewropew ta' Solidarjetà Pjan ta' rkupru Baġit fit-tul tal-UE 2021-2027 u NextGenerationEU